CELEX: 32013R0122
Language: et
Date: 2013-02-12 00:00:00
Title: Komisjoni määrus (EL) nr 122/2013, 12. veebruar 2013 , millega muudetakse määrust (EÜ) nr 1950/2006, millega kehtestatakse vastavalt Euroopa Parlamendi ja nõukogu direktiivile 2001/82/EÜ (veterinaarravimeid käsitlevate ühenduse eeskirjade kohta) hobuslaste raviks oluliste ainete nimekiri  EMPs kohaldatav tekst

13.2.2013   
               
               
                  ET
               
               
                  Euroopa Liidu Teataja
               
               
                  L 42/1
               
            
         KOMISJONI MÄÄRUS (EL) nr 122/2013,
         12. veebruar 2013,
         millega muudetakse määrust (EÜ) nr 1950/2006, millega kehtestatakse vastavalt Euroopa Parlamendi ja nõukogu direktiivile 2001/82/EÜ (veterinaarravimeid käsitlevate ühenduse eeskirjade kohta) hobuslaste raviks oluliste ainete nimekiri
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 6. novembri 2001. aasta direktiivi 2001/82/EÜ veterinaarravimeid käsitlevate ühenduse eeskirjade kohta, (1) eriti selle artikli 10 lõiget 3,
         ning arvestades järgmist:
         
                     (1)
                  
                  
                     Komisjoni määruses (EÜ) nr 1950/2006 (2) on sätestatud hobuslaste raviks oluliste ainete nimekiri, mida erandina direktiivi 2001/82/EÜ artiklist 11 võib manustada hobuslastele, kes tapetakse inimtoiduks, ning tingimusel, et nende ainete manustamise keeluaeg on vähemalt kuus kuud.
                  
               
                     (2)
                  
                  
                     Euroopa Parlamendi ja nõukogu 6. mai 2009. aasta määrusega (EÜ) nr 470/2009 (milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes), (3) on muudetud direktiivi 2001/82/EÜ artikli 10 lõiget 3, et lisada selles artiklis osutatud oluliste ainete nimekirja ained, mille kliiniline kasutegur võrreldes hobuslaste jaoks ettenähtud muude ravivõimalustega on suurem (edaspidi „suurema kliinilise kasuteguriga ained”).
                  
               
                     (3)
                  
                  
                     Aine tuleks lisada suurema kliinilise kasuteguriga ainete nimekirja üksnes juhul, kui ta omab asjakohaseid kliinilisi eeliseid tänu oma suuremale tõhususele või ohutusele või kui ta aitab muuta ravi oluliselt paremaks. See võib tuleneda muu hulgas nende ainete erinevast toimest, erinevast farmakokineetilisest või farmakodünaamilisest profiilist, ravi pikkuse erinevusest või erinevatest manustamisviisidest.
                  
               
                     (4)
                  
                  
                     Komisjoni 22. detsembri 2009. aasta määruse (EL) nr 37/2010 (mis käsitleb farmakoloogilisi toimeaineid ja nende liigitust loomsetes toiduainetes sisalduvate jääkide piirnormide järgi) (4) lisas loetletud ained ei tohiks kuuluda oluliste ainete ega suurema kliinilise kasuteguriga ainete nimekirja. Seega on vaja muuta määruse (EÜ) nr 1950/2006 lisas esitatud nimekirja, et jätta sealt välja kõik määruses (EL) nr 37/2010 loetletud ained.
                  
               
                     (5)
                  
                  
                     Samuti on asjakohane määruse (EÜ) nr 1950/2006 lisas esitatud loetelust välja jätta mitu ainet, mis on liigitatud loetletud ainete alternatiivina ja mis ei ole kättesaadavad hobuste raviks, sest nad ei ole loetletud ei määruse (EÜ) nr 1950/2006 oluliste ainete ega suurema kliinilise kasuteguriga ainete nimekirjades ega määruse (EL) nr 37/2010 lisas.
                  
               
                     (6)
                  
                  
                     Kuna liidu õigusakte on pärast määruse (EÜ) nr 1950/2006 vastuvõtmist muudetud, tuleb ajakohastada selles määruses esitatud viiteid asjakohastele õigusaktidele, milles käsitletakse hobuslaste kontrollimiseks kasutatavaid mehhanisme ja jääkide piirnorme.
                  
               
                     (7)
                  
                  
                     Muudetud nimekirja, mis on sätestatud käesoleva määruse lisas, on teaduslikult hinnanud Euroopa Parlamendi ja nõukogu määrusega (EÜ) nr 726/2004 (5) asutatud Euroopa Ravimiameti veterinaarravimite komitee.
                  
               
                     (8)
                  
                  
                     Seepärast tuleks määrust (EÜ) nr 1950/2006 vastavalt muuta.
                  
               
                     (9)
                  
                  
                     Käesolevas määruses sätestatud meetmed on kooskõlas veterinaarravimite alalise komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EÜ) nr 1950/2006 muudetakse järgmiselt.
            
                        1)
                     
                     
                        Määruse (EÜ) nr 1950/2006 pealkiri asendatakse järgmisega:
                        „Komisjoni määrus (EÜ) nr 1950/2006, 13. detsember 2006, millega kehtestatakse vastavalt Euroopa Parlamendi ja nõukogu direktiivile 2001/82/EÜ (veterinaarravimeid käsitlevate ühenduse eeskirjade kohta) hobuslaste raviks oluliste ainete ja suurema kliinilise kasuteguriga ainete nimekiri”.
                     
                  
                        2)
                     
                     
                        Artikkel 1 asendatakse järgmisega:
                        
                           „Artikkel 1
                           Käesoleva määruse lisas on sätestatud hobuslaste raviks oluliste ainete nimekiri (edaspidi „olulised ained”) ja võrreldes hobuslaste jaoks ette nähtud muude ravivõimalustega suurema kliinilise kasuteguriga ainete nimekiri (edaspidi „suurema kliinilise kasuteguriga ained”), mida kohaldatakse erandina direktiivi 2001/82/EÜ artiklist 11.”
                        
                     
                  
                        3)
                     
                     
                        Artikli 2 teine lõik asendatakse järgmisega:
                        „Suurema kliinilise kasuteguriga aineid võib lisas täpsustatud konkreetsete haigusseisundite või ravivajaduste puhul või zootehnilistel eesmärkidel kasutada juhul, kui nende kasutamisel ilmnevad asjakohased kliinilised eelised tänu aine suuremale tõhususele või ohutusele või kui aine kasutamine aitab muuta ravi oluliselt paremaks võrreldes hobuslaste raviks lubatud muu ravimiga või direktiivi 2001/82/EÜ artiklis 11 osutatud ravimiga.
                        Esimese ja teise lõigu kohaldamisel võetakse arvesse lisas loetletud alternatiive.”
                     
                  
                        4)
                     
                     
                        Artiklid 3 ja 4 asendatakse järgmistega:
                        
                           „Artikkel 3
                           
                              1.   Olulisi aineid ja suurema kliinilise kasuteguriga aineid võib kasutada üksnes kooskõlas direktiivi 2001/82/EÜ artikli 10 lõikega 1.
                           
                           
                              2.   Oluliste ainetega ravimise üksikasjad tuleb registreerida vastavalt komisjoni määruses (EÜ) nr 504/2008 (*1) sätestatud hobuslaste identifitseerimisdokumendi IX jaos kehtestatud suunistele.
                           
                        
                        
                           Artikkel 4
                           Ühtegi ainet, mis on kantud mõnda komisjoni määruse (EL) nr 37/2010 (*2) lisas esitatud nimekirja või mille kasutamine hobuslaste puhul on liidu õigusaktidega keelatud, ei kasutata käesoleva määruse kohaldamisel.
                        
                        
                           (*1)  ELT L 149, 7.6.2008, lk 3."
                        
                        
                           (*2)  ELT L 15, 20.1.2010, lk 1.”"
                        
                     
                  
                        5)
                     
                     
                        Artikli 5 lõige 2 asendatakse järgmisega:
                        
                           „2.   Kui liikmesriigid või veterinaararstide kutseühingud taotlevad komisjonilt lisas sätestatud nimekirja muutmist, põhjendavad nad oma taotlust nõuetekohaselt ja lisavad kõik olemasolevad asjakohased teaduslikud andmed.”
                        
                     
                  
                        6)
                     
                     
                        Määruse (EÜ) nr 1950/2006 lisa asendatakse käesoleva määruse lisaga.
                     
                  
         
            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 12. veebruar 2013
            
               
                  Komisjoni nimel
               
               
                  president
               
               José Manuel BARROSO
            
         
         
            (1)  EÜT L 311, 28.11.2001, lk 1.
         
            (2)  ELT 367, 22.12.2006, lk 33.
         
            (3)  ELT L 152, 16.6.2009, lk 11.
         
            (4)  ELT L 15, 20.1.2010, lk 1.
         
            (5)  ELT L 136, 30.4.2004, lk 1.
      
      
         
            LISA
            
               
                  
                     „LISA
                     
                        Hobuslaste raviks oluliste ainete ja võrreldes hobuslaste jaoks ette nähtud muude ravivõimalustega suurema kliinilise kasuteguriga ainete nimekiri
                     
                     Kõigi alljärgnevas nimekirjas toodud ainete keeluaeg on kuus kuud.
                     
                                 Näidustus
                              
                              
                                 Toimeaine
                              
                              
                                 Põhjendus ja kasutamise selgitus
                              
                           
                                 
                                    Anesteetikumid, valuvaigistid ja seoses anesteesiaga kasutatavad ained
                                 
                              
                           
                                 
                                    Sedatsioon ja premedikatsioon
                                 
                                 
                                    (ja antagonism)
                                 
                              
                              
                                 Atsepromasiin
                              
                              
                                 Eesmärk: premedikatsioon enne üldnarkoosi, nõrk sedatsioon.
                                 Kindlaksmääratud alternatiivid: detomidiin, romifidiin, ksülasiin, diasepaam, midasolaam.
                                 Konkreetsete eeliste kirjeldus: pidevalt on tõestatud, et atsepromasiin vähendab anesteesiast tingitud surma ohtu. ALFA-2-agonistidest rahustid (detomidiin, romifidiin ja ksülasiin) ja bensodiasepiinid (diasepaam, midasolaam) ei suuda avaldada samasugust toimet (limbilisele süsteemile) ega tagada samaväärselt kvaliteetset sedatsiooni.
                              
                           
                                 Atipamesool
                              
                              
                                 Eesmärk: α-2-adrenoretseptori antagonist, mida kasutatakse α-2-agonistide mõju pärssimiseks.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: ainus ravim ülitundlike isendite ja üleannustamise puhul. Kasutamiseks erakorralises ravis. Konkreetselt kasutatakse hingamisdepressiooni korral.
                              
                           
                                 Diasepaam
                              
                              
                                 Eesmärk: premedikatsioon ja anesteesia induktsioon. Nõrk rahustav toime (bensodiasepiin), millega kaasnevad minimaalsed kardiovaskulaarsed ja respiratoorsed kõrvalnähud. Konvulsioonivastane, oluline krambihoogude ravis.
                                 Kindlaksmääratud alternatiivid: atsepromasiin, detomidiin, romifidiin, ksülasiin, midasolaam, primidoon, fenütoiin.
                                 Konkreetsete eeliste kirjeldus: nüüdisaegsete meditsiinistandardite kohaselt on see anesteesia induktsiooniprotsessi oluline osa ning on omandatud märkimisväärseid kogemusi seoses selle kasutamisega hobuslaste puhul. Kasutatakse koos ketamiiniga anesteesia induktsiooniks; tekitab vajaliku lõõgastuse, mis võimaldab anesteesia sujuvat induktsiooni ja intubeerimist. α-2-agonistidest rahustid (detomidiin, romifidiin ja ksülasiin) ja atsepromasiin ei suuda avaldada samasugust toimet (toimib GABA retseptoril) ega samaväärset rahustavat mõju ilma kardiorespiratoorse depressioonita.
                              
                           
                                 Flumaseniil
                              
                              
                                 Eesmärk: veenisiseselt manustatav bensodiasepiinide toime peataja. Taastumisel veenisisesest üldanesteesiast lõpetab bensodiasepiinist tingitud nähud.
                                 Kindlaksmääratud alternatiivid: sarmaseniil.
                                 Konkreetsete eeliste kirjeldus: sarmaseniili toimest erinev toimemehhanism pakub täiendavaid võimalusi veenisisese üldanesteesia lõppedes bensodiasepiini toime peatamiseks. Sarmaseniil on bensodiasepiini retseptorite osaline pöördagonist, samal ajal kui flumaseniil on täielik antagonist, mis pidurdab bensodiasepiini toime seondudes konkureerivalt GABA retseptoriga.
                              
                           
                                 Midasolaam
                              
                              
                                 Eesmärk: premedikatsioon ja anesteesia induktsioon. Nõrk rahustav toime (bensodiasepiin), millega kaasnevad minimaalsed kardiovaskulaarsed ja respiratoorsed kõrvalnähud. Konvulsioonivastane, kasutatakse krambihoogude raviks, eriti teetanust põdevatel täiskasvanud hobustel.
                                 Kindlaksmääratud alternatiivid: atsepromasiin, detomidiin, romifidiin, ksülasiin, diasepaam, primidoon, fenütoiin.
                                 Konkreetsete eeliste kirjeldus: sarnaneb diasepaamiga, kuid on vees lahustuv, sobides seega veenisiseseks süstimiseks, ja on oluline veenisisese infusiooni korral koos anesteetikumidega. Diasepaamist lühema toimeajaga. Varssadele sobivam kui diasepaam.
                                 Konvulsioonivastane, kasutatakse krambihoogude raviks, eriti teetanust põdevatel täiskasvanud hobustel – tänu vees lahustuvusele on mitmepäevaseks kasutamiseks sobivam kui diasepaam.
                                 Kasutatakse koos ketamiiniga anesteesia induktsiooniks; tekitab vajaliku lõõgastuse, mis võimaldab anesteesia sujuvat induktsiooni ja intubeerimist.
                                 α-2-agonistidest rahustid (detomidiin, romifidiin ja ksülasiin) ja atsepromasiin ei suuda avaldada samasugust toimet (toimib GABA retseptoril) ega samaväärset rahustavat mõju ilma kardiorespiratoorse depressioonita.
                              
                           
                                 Naloksoon
                              
                              
                                 Eesmärk: opioidide antidoot, kasutatakse erakorralises ravis.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: alternatiivid puuduvad.
                              
                           
                                 Propofool
                              
                              
                                 Eesmärk: veenisisene anesteetikum. Anesteesia esilekutsumine varssadel.
                                 Kindlaksmääratud alternatiivid: sevofluraan või isofluraan.
                                 Konkreetsete eeliste kirjeldus: kiiresti eemalduv süstitav anesteetikum. Hiljutised aruanded näitavad, et kardiovaskulaarse stabiilsuse ja taastumise kvaliteedi osas on see inhaleeritavatest anesteetikumidest märkimisväärselt parem.
                              
                           
                                 Sarmaseniil
                              
                              
                                 Eesmärk: bensodiasepiini antagonist.
                                 Kindlaksmääratud alternatiivid: flumaseniil.
                                 Konkreetsete eeliste kirjeldus: lõpetab täielikult bensodiasepiinist tingitud sedatsiooni, mis on vajalik pärast infusiooni veenisisese üldanesteesia ajal. Kliinilised kogemused sarmaseniiliga on suuremad kui muude ainetega, mida võiks oluliste ainete nimekirja kanda.
                              
                           
                                 Tiletamiin
                              
                              
                                 Eesmärk: ketamiiniga sarnanev dissotsiatiivne anesteetikum, mida kasutatakse eriti väljaspool haiglat esile kutsutava anesteesia korral. Kasutatakse koos solasepaamiga.
                                 Kindlaksmääratud alternatiivid: ketamiin.
                                 Konkreetsete eeliste kirjeldus: kasutamine koos solasepaamiga on oluline nendel juhtudel, kus inhaleeritavad anesteetikumid ei ole kättesaadavad, näiteks väljaspool haiglat esile kutsutava anesteesia korral. Kooskasutamine on oluline ka siis, kui ketamiini ja sellega koos kasutatavate ainete abil esile kutsutud anesteesia on liiga lühike. Harilikult kasutatakse kastreerimise, larüngotoomia, luuümbrise lõikuse, tsüstide või klompide eemaldamise, näopiirkonna luumurdude ravi, lahase panemise ja nabasonga ravi puhul.
                              
                           
                                 Solasepaam
                              
                              
                                 Eesmärk: bensodiasepiinide rühma kuuluv rahusti, mida kasutatakse peamiselt väljaspool haiglat esile kutsutava anesteesia korral ja koos tiletamiiniga.
                                 Kindlaksmääratud alternatiivid: diasepaam või midasolaam.
                                 Konkreetsete eeliste kirjeldus: bensodiasepiinide rühma kuuluv rahusti, mille toime kestab kauem kui diasepaamilvõi midasolaamil. Kasutamine koos tiletamiiniga on oluline nendel juhtudel, kui inhaleeritavad anesteetikumid ei ole kättesaadavad, näiteks väljaspool haiglat esile kutsutava anesteesia korral. Kooskasutamine on oluline ka siis, kui ketamiini ja sellega koos kasutatavate ainete abil esile kutsutud anesteesia on liiga lühike. Harilikult kasutatakse kastreerimise, larüngotoomia, luuümbrise lõikuse, tsüstide või klompide eemaldamise, näopiirkonna luumurdude ravi, lahase panemise ja nabasonga ravi puhul.
                              
                           
                                 
                                    Hüpotensioon või hingamise stimuleerimine anesteesia ajal
                                 
                              
                              
                                 Dobutamiin
                              
                              
                                 Eesmärk: anesteesia ajal tekkiva hüpotensiooni ravi.
                                 Kindlaksmääratud alternatiivid: dopamiin.
                                 Konkreetsete eeliste kirjeldus: positiivne inotroopne ravi, arvatavasti kasutatakse seda dopamiinist rohkem, kuid eelistusi on erinevaid. Hobustel tekib anesteesia ajal harilikult hüpotensioon ja on tõestatud, et normaalse vererõhu säilitamine vähendab operatsioonijärgse raskekujulise rabdomüolüüsi teket. Dobutamiin on ülimalt väärtuslik hobuste inhalatsioonianesteesia ajal.
                              
                           
                                 Dopamiin
                              
                              
                                 Eesmärk: anesteesia ajal tekkiva hüpotensiooni ravi.
                                 Kindlaksmääratud alternatiivid: dobutamiin.
                                 Konkreetsete eeliste kirjeldus: dopamiini kasutatakse hobustel, kes ei reageeri dobutamiinile. Varssade puhul eelistatakse dopamiini dobutamiinile. Vajatakse täiendavalt ka selliste operatsiooni ajal esinevate bradüarütmiate raviks, mis ei allu atropiinile.
                              
                           
                                 Efedriin
                              
                              
                                 Eesmärk: anesteesia ajal tekkiva hüpotensiooni ravi.
                                 Kindlaksmääratud alternatiivid: dopamiin, dobutamiin.
                                 Konkreetsete eeliste kirjeldus: vajalik juhul, kui dopamiin ja dobutamiin ei avalda mõju. Ainulaadne sümpatomimeetiline aine, mis struktuurilt sarnaneb adrenaliiniga. Hobuslaste puhul ei ole võimalik katehhoolamiinide toimet keha teatud retseptoritel kasutada, ilma et tarvitada tuleks arvukalt katehhoolamiine, millest igaüks mõjub erineva profiiliga retseptorile. Seega kasutatakse efedriini, mis kutsub esile noradrenaliini vabanemise närvilõpmetes, suurendades seeläbi südame kontraktiilsust ja leevendades hüpotensiooni siis, kui dobutamiin ja dopamiin ei avalda mõju. Efedriini toime kestab mõnest minutist mitme tunnini ja avaldub pärast ühekordset veenisisest süsti, samas kui dobutamiini ja dopamiini toime kestab mõnest sekundist mõne minutini ning neid tuleb manustada infusiooni teel.
                              
                           
                                 Glükopürrolaat
                              
                              
                                 Eesmärk: bradükardia vältimine. Antikolinergiline. Antikolinergilised ained on põhiravimid parasümpaatiliste mõjude, näiteks bradükardia vältimisel ning need moodustavad silma- ja hingamisteede kirurgia tavapärase osa.
                                 Kindlaksmääratud alternatiivid: atropiin.
                                 Konkreetsete eeliste kirjeldus: glükopürrolaadil on piiratud keskne toime ja see on teadvusel olevate hobuste jaoks (enne ja pärast anesteesiat) sobilikum kui atropiin.
                              
                           
                                 Noradrenaliin (norepinefriin)
                              
                              
                                 Eesmärk: kardiovaskulaarne puudulikkus. Infusioon varssade kardiovaskulaarse puudulikkuse raviks.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: looma katehhoolamiini retseptor reageerib täpselt ravimitele, mis avaldavad toimet eri kohtades. Seega kasutatakse täpse mõju esilekutsumiseks mitmeid katehhoolamiine, mis toimivad suuremal või vähemal määral üksnes eri liiki adrenergilistel retseptoritel.Noradrenaliin toimib peamiselt alfa-1 retseptoritel ja tekitab arterioolide vasokonstriktsiooni, tõstes seeläbi vererõhku ja säilitades keskvereringesüsteemi tegevuse. Varssade puhul on noradrenaliin hüpotensiooni ravil sageli ainuke tõhus katehhoolamiin.
                              
                           
                                 
                                    Analgeesia
                                 
                              
                              
                                 Buprenorfiin
                              
                              
                                 Eesmärk: analgeesia, kasutatakse rahustamiseks koos rahustitega.
                                 Kindlaksmääratud alternatiivid: butorfanool, fentanüül, morfiin ja petidiin.
                                 Konkreetsete eeliste kirjeldus: osaline μ-agonist, opioidne valuvaigisti. μ-retseptorite tegevus tagab parema analgeesia kui sellised κ-agonistidest opioidid nagu butorfanool. Pika toimega valuvaigisti. Kuna tegemist on osalise agonistiga, on sõltuvust ja hingamisdepressiooni tekitavad omadused piiratud. Pika ja lühikese toimega opioidide näidustused on erinevad, seepärast esineb ka vajadus enam kui ühe alternatiivse aine järele.
                              
                           
                                 Fentanüül
                              
                              
                                 Eesmärk: analgeesia.
                                 Kindlaksmääratud alternatiivid: butorfanool, buprenorfiin, morfiin ja petidiin.
                                 Konkreetsete eeliste kirjeldus: μ-agonistist opioid. μ-retseptorite tegevus tagab parema analgeesia kui sellised κ-agonistidest opioidid nagu butorfanool. Kiire ainevahetuse ja väljutamise tõttu väga lühikese mõjuga. Fentanüül on ainuke hobustel kasutatav opioid, mis sobib infusiooniks ja plaastrite paigaldamiseks. Ülimalt tõhus valu leevendamisel.
                              
                           
                                 Morfiin
                              
                              
                                 Eesmärk: analgeesia.
                                 Kindlaksmääratud alternatiivid: butorfanool, buprenorfiin, petidiin ja fentanüül.
                                 Konkreetsete eeliste kirjeldus: täielik μ-agonist, opioidne valuvaigisti. μ-retseptorite tegevus tagab parima analgeesia. Kasutatakse rahustamiseks koos rahustitega, samuti epiduraalanesteesiaks. Valuvaigisti toime on keskmise kestusega. Morfiin on epiduraalseks manustamiseks parima lahustuvusega μ-opioidagonist. Sel moel manustatuna tagab pikaajalise analgeesia vähese süsteemse mõjuga. Tänapäeva veterinaarias kasutatakse seda tehnikat laialdaselt tõsise perioperatiivse ja kroonilise valu raviks.
                              
                           
                                 Petidiin
                              
                              
                                 Eesmärk: analgeesia.
                                 Kindlaksmääratud alternatiivid: butorfanool, buprenorfiin, morfiin ja fentanüül.
                                 Konkreetsete eeliste kirjeldus: μ-agonist- opioid-valuvaigisti, mis on morfiinist ligi kümme korda nõrgem. Lühikese toimega opioid, mis on tõestatult tõhus hobuste koolikute raviks. Ainuke spasmolüütiliste omadustega opioid. Hobuste puhul tagab suurema sedatsiooni ja vähem potentsiaalset erutumist kui muud opioidid.
                              
                           
                                 
                                    Müorelaksandid ja seotud ained
                                 
                              
                              
                                 Atrakuurium
                              
                              
                                 Eesmärk: lihaste lõõgastamine anesteesia ajal.
                                 Kindlaksmääratud alternatiivid: guaifenesiin.
                                 Konkreetsete eeliste kirjeldus: mittedepolariseeriv neuromuskulaarne blokaator. Neuromuskulaarseid blokaatoreid kasutatakse eelkõige silma- ja kõhuõõnekirurgias. Selle toime lõpetamiseks tuleb kasutada edrofooniumi. Atrakuuriumi ja edrofooniumi toetuseks on kõige laialdasemalt kliinilisi andmeid.
                              
                           
                                 Edrofoonium
                              
                              
                                 Eesmärk: atrakuuriumi tekitatud lihaste lõõgastumise lõpetamine.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: koliinesteraasi inhibiitor, vajalik neuromuskulaarse blokaadi lõpetamiseks. Hobustel tekitab edrofoonium koliinesteraasi inhibiitoritest kõige vähem kõrvalnähte.
                              
                           
                                 Guaifenesiin
                              
                              
                                 Eesmärk: lihaste lõõgastamine anesteesia ajal.
                                 Kindlaksmääratud alternatiivid: atrakuurium.
                                 Konkreetsete eeliste kirjeldus: oluline alternatiiv hobuste α-2/ketamiini-ravile, kui α-2-ained ja ketamiin on vastunäidustatud, näiteks selliste hobuste puhul, kes ei reageeri nendele ainetele või kellele need on eelneva manustamise jooksul avaldanud negatiivset mõju. Ülimalt väärtuslik koos ketamiini ja α-2-ainetega, võimaldades tähelepanuväärselt ohutu anesteesia esilekutsumist väljaspool haiglat, millele ei ole tõhusaid alternatiivseid intravenoosseid tehnikaid välja töötatud.
                              
                           
                                 
                                    Inhaleeritavad anesteetikumid
                                 
                              
                              
                                 Sevofluraan
                              
                              
                                 Eesmärk: inhalatsioonianesteesia jäsememurdude ja muude ortopeediliste vigastustega hobustele ning varssade anesteesia esilekutsumine maski abil.
                                 Kindlaksmääratud alternatiivid: isofluraan.
                                 Konkreetsete eeliste kirjeldus: sevofluraan on vähese metabolismi ja kiire väljutamisega lenduv anesteetikum. Kuigi ELis on isofluraani suhtes kehtestatud jääkide piirnormid, ei sobi isofluraan alati hobuslaste anesteesiaks, sest taastumisel võivad hobused ärrituse tõttu jala murda. Sevofluraan on oluline teatava hobuste kirurgia puhul, kus sujuv taastumine on äärmiselt tähtis, sest on tõestatud, et see tagab hobuste sujuvama ja kontrollituma taastumise. Seepärast eelistatakse seda hobuste jäsememurdude ja muude ortopeediliste vigastuste puhul isofluraanile. Lisaks sellele on sevofluraan ülimalt oluline juhul, kui varssadel kutsutakse anesteesia esile maski abil, sest vastupidiselt ärritavale ning seega köhimist ja hinge kinni hoidmist põhjustavale isofluraanile ei tekita sevofluraan mingit ärritust.
                              
                           
                                 
                                    Lokaalanesteetikumid
                                 
                              
                              
                                 Bupivakaiin
                              
                              
                                 Eesmärk: lokaalanesteesia.
                                 Kindlaksmääratud alternatiivid: lidokaiin.
                                 Konkreetsete eeliste kirjeldus: pika toimega lokaalanesteetikum. Toime pikaajaline kestus on vajalik perioperatiivse analgeesia jaoks ja tõsise kroonilise valu raviks, näiteks laminiidi puhul. Bupivakaiin on pikema toimega lokaalanesteetikum kui tavapäraselt kasutatav lidokaiin. Lidokaiin üksinda annab ligikaudu ühetunnise kohaliku anesteesia. Adrenaliini lisamine võib toimet pikendada kahe tunnini, kuid sellega kaasneb kohaliku verevarustuse tõkestamise oht ja seepärast ei ole selline kombinatsioon mitmetes olukordades sobilik. Bupivakaiin annab 4–6 tunnise lokaalanesteesia ja on seepärast operatsioonijärgseks analgeesiaks ja laminiidi ravimiseks palju sobivam, sest sageli piisab ühest süstist; heaolu seisukohast on see parem kui iga tunni tagant korduvad lignokaiinisüstid. Seega ei ole lühema toimega lokaalanesteetikumid eespool nimetatud olukordades sobivad, sest nende kasutamisel tuleb teha mitmeid täiendavaid süste, millega kaasneb suurem negatiivsete reaktsioonide oht ja see ei ole vastuvõetav looma heaolust lähtuvatel põhjustel.
                              
                           
                                 Oksübuprokaiin
                              
                              
                                 Eesmärk: lokaalanesteesia silmades kasutamiseks.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: kliinilised kogemused oksübuprokaiiniga on suuremad kui muude ainetega, mida võiks oluliste ainete nimekirja kanda.
                              
                           
                                 Prilokaiin
                              
                              
                                 Eesmärk: lokaalanesteesia enne intravenoosse kateetri paigaldamist.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: teatud preparaatides (lokaalanesteetikumide eutektiline segu) paikseks manustamiseks naha kaudu; imendub naha sisse 40 minutiga. Kasutatakse intravenoosse kateetri paigaldamise hõlbustamiseks, eriti varssade puhul.
                              
                           
                                 
                                    Põletikuvastased ained
                                 
                              
                           
                                 
                                    Kortikosteroidid
                                 
                              
                              
                                 Triamtsinoloonatsetoniid
                              
                              
                                 Eesmärk: liigesesisene ravim, mida kasutatakse degeneratiivse liigesehaiguse ja osteoartriidi puhul.
                                 Kindlaksmääratud alternatiivid: metüülprednisoloon.
                                 Konkreetsete eeliste kirjeldus: toime raku tasandil ja biosünteesil erineb liigesesisese ravimi alternatiivina kasutatava kortikosteroidi metüülprednisolooni toimest; triamtsinoloon kaitseb kõhri ning soodustab kõhrede paranemist. Aine on tõhusam kui süsteemne ravi (NSAIDid ja kondroitiinsulfaat) ja muud (mittekortikosteroidid) liigesesisese ravi liigid, mida kasutatakse liigesepõletike, valu ja lonkamise raviks akuutsete või krooniliste liigesehaiguste, eelkõige degenaratiivse liigesehaiguse ja osteoartriidi puhul. Ainus tõhus vahend peale kirurgilise sekkumise subkondraalse luutsüsti korral.
                              
                           
                                 Flumetasoon
                              
                              
                                 Eesmärk: lühiajaline süsteemne kortikosteroidravi, sealhulgas šoki, põletiku- ja allergiavastane ravi.
                                 Kindlaksmääratud alternatiivid: deksametasoon, prednisoloon.
                                 Konkreetsete eeliste kirjeldus: kliiniline toime erineb alternatiivsete ainete omast, kuna on kiirem, püsivam ja tõhusam. Alternatiividega võrreldes teistsugune toimemehhanism (mineralokortikoidne toime on väheoluline).
                              
                           
                                 
                                    Anti-endotoksiinid
                                 
                              
                              
                                 Pentoksifülliin
                              
                              
                                 Eesmärk: süsteemne ja suukaudne ravi endotokseemia korral. Laminiit.
                                 Kindlaksmääratud alternatiivid: fluniksiin, atsepromasiin.
                                 Konkreetsete eeliste kirjeldus:
                                 Endotokseemia: alternatiivist (fluniksiin) erinev toimemehhanism (denatureeritud ksantiini derivaadi fosfodiesteraasinhibiitor) ja erinev kliiniline toime. Vähendab endotoksiinide põhjustatud põletikku tekitavate tsütokiinide ja leukotriinide eraldumist makrofaagidest ja neutrofiilidest, vähendab endotoksiinidele avalduvat süsteemset toimet.
                                 Laminiit: erinev toimemehhanism kabja verevarustuse parandamiseks kui alternatiivil (atsepromasiin); alandab vere viskoossust ja parandab kabja verevarustust.
                              
                           
                                 Polümüksiin B
                              
                              
                                 Eesmärk: süsteemne ravi endotokseemia puhul, kui samaaegselt on tegemist ka raskekujuliste koolikute ja muude seedeelundite haigustega.
                                 Kindlaksmääratud alternatiivid: fluniksiin, vismutsubsalitsülaat.
                                 Konkreetsete eeliste kirjeldus: võrreldes süsteemse alternatiivi fluniksiiniga (mis toimib eelnevalt endotoksiine põhjustanud reaktsiooniahelas) erinev toimemehhanism (endotoksiini siduv toime). Erinev seondumismehhanism, manustamisviis ja toimekoht kui suukaudselt manustataval alternatiivil vismutil. Aitab ära hoida põletikuliste protsesside teket, sest seob endotoksiini ja hoiab ära nn Tolli-sarnaste (Toll-like) retseptorite sidumise.
                              
                           
                                 
                                    Südame-veresoonkonna ravimid
                                 
                              
                           
                                  
                              
                              
                                 Amiodaroon
                              
                              
                                 Eesmärk: arütmiavastane aine. Süsteemne ja suukaudne ravi kodade fibrillatsiooni, supraventrikulaarse rütmihäire ja ventrikulaarse tahhükardia korral.
                                 Kindlaksmääratud alternatiivid: kinidiinsulfaat, prokaiinamiid, propranolool.
                                 Konkreetsete eeliste kirjeldus: alternatiividest (III klassi arütmiavastased ained) erinev toimemehhanism. On saadud uusi tõendeid, et amiodaroon on tõhus ja ohutu kodade fibrillatsiooni ravil ning et ta on parem kui alternatiivravim kinidiinsulfaat; tõhus ravim erinevate arütmiate korral, sealhulgas ventrikulaarsete rütmihäirete korral.
                              
                           
                                 Allopurinool
                              
                              
                                 Eesmärk: vastsündinud varssade isheemia-reperfusioonist põhjustatud kahjustuste ravi.
                                 Kindlaksmääratud alternatiivid: vitamiin E.
                                 Konkreetsete eeliste kirjeldus: alternatiividest erinev toimemehhanism reperfusioonkahjustuse korral; allopurinool on ksantiinksidaasinhibiitor, mis takistab vabade radikaalide tootmist isheemiale järgneva reperfusiooni käigus.
                              
                           
                                 Vasopressiin
                              
                              
                                 Eesmärk: varssade ja täiskasvanud hobuste vereringe seiskumise ravi.
                                 Kindlaksmääratud alternatiivid: dopamiin/dobutamiin, epinefriin
                                 Konkreetsete eeliste kirjeldus: konkreetne agonist, mis toimib V1 retseptorite kaudu. Tal on erinev toimemehhanism kui teistel vererõhku reguleerivatel lubatud ainetel: epinefriinil (adrenergiline retseptor-agonist) ja dopamiin/dobutamiinil (D1-5 retseptorid, mis reguleerivad südame minutimahtu ja veresoonte toonust). Kasutatakse olukorras, kus dopamiin/dobutamiin ja epinefriin ei avaldanud soovitud toimet ja vaja on alternatiivset farmakoloogilist vahendit.
                              
                           
                                 Digoksiin
                              
                              
                                 Eesmärk: südamepuudulikkuse ravi.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: lisaks sellele on digoksiin ainus ravi kinidiiniravi kõrvalnähtude puhul.
                              
                           
                                 Kinidiinsulfaat ja kinidiinglükonaat
                              
                              
                                 Eesmärk: südame arütmia ravi.
                                 Kindlaksmääratud alternatiivid: prokaiinamiid, propranolool.
                                 Konkreetsete eeliste kirjeldus: arütmiavastane aine. Kasutatakse harva, kuid see on oluline ravivõimalus, sest eri liiki arütmiate puhul on vajalikud erinev toimemehhanismid. Esmavaliku ravim kodade fibrillatsiooni raviks.
                              
                           
                                 Prokaiinamiid
                              
                              
                                 Eesmärk: südame arütmia ravi.
                                 Kindlaksmääratud alternatiivid: kinidiinsulfaat ja kinidiinglükonaat, propranolool.
                                 Konkreetsete eeliste kirjeldus: arütmiavastane aine. Kasutatakse harva, kuid see on oluline ravivõimalus, sest eri liiki arütmiate puhul on vajalik erinev toime.
                              
                           
                                 Propranolool
                              
                              
                                 Eesmärk: südame arütmia ravi.
                                 Kindlaksmääratud alternatiivid: kinidiinsulfaat ja kinidiinglükonaat, prokaiinamiid.
                                 Konkreetsete eeliste kirjeldus: hüpertensioonivastane ravim, mida kasutatakse seepärast, et see avaldab ka teatud arütmiavastast mõju. Kasutatakse harva, kuid see on olulineravivõimalus. Arütmiate erineva patofüsioloogia tõttu on äärmiselt oluline, et oleks võimalik valida mitmete toimivate ravimite vahel, mis võimaldaksid konkreetset seisundit ravida. Selliste ravimite kasutamine koosneb tavaliselt ühekordsest ravist normaalse rütmi taastamiseks, mille kordamine võib olla vajalik üksnes harvadel juhtudel.
                              
                           
                                 
                                    Krambid
                                 
                              
                           
                                  
                              
                              
                                 Fenütoiin
                              
                              
                                 Eesmärk: varssade krambivastane ravi. Rabdomüolüüsi ravi. Kukesammu ravi.
                                 Kindlaksmääratud alternatiivid: diasepaam, primidoon, dantroleennaatrium (rabdomüolüüsi puhul).
                                 Konkreetsete eeliste kirjeldus: tähtis krambivastane ravim varssadele. Tavaliselt kasutatakse fenütoiini krambihoogude ravis juhul, kui primidooni/fenobarbitaali abil ei ole võimalik krambihoogu kontrolli alla saada. Fenütoiin on kaltsiumkanali blokaator, mis on kasulik rabdomüolüüsi korduvate vormide puhul.
                              
                           
                                 Primidoon
                              
                              
                                 Eesmärk: varssade krambivastane ravi.
                                 Kindlaksmääratud alternatiivid: diasepaam, fenütoiin.
                                 Konkreetsete eeliste kirjeldus: primidooni kasutatakse diasepaami järelravina või selle alternatiivina.
                              
                           
                                 
                                    Mao ja soolte ravimid
                                 
                              
                           
                                  
                              
                              
                                 Betanekool
                              
                              
                                 Eesmärk: soolesulguse ravi, varssade gastroduodenaalsete ahendite ravi, täiskasvanud loomade väikese korduva käärsooletoppamuse ravi.
                                 Kindlaksmääratud alternatiivid: metoklopramiid, erütromütsiin.
                                 Konkreetsete eeliste kirjeldus: betanekool on kolinergiline muskariini agonist, mis stimuleerib atsetüülkoliini retseptoreid mao ja soolte silelihastel, sundides neid kokku tõmbuma. On tõestatud, et see kiirendab mao ja umbsoole tühjenemist. On tõestatud, et nii betanekool kui ka metoklopramiid on kasulikud operatsioonijärgse soolesulguse ravis.
                              
                           
                                 Kodeiin
                              
                              
                                 Eesmärk: kõhulahtisuse ravi.
                                 Kindlaksmääratud alternatiivid: vismutsubsalitsülaat.
                                 Konkreetsete eeliste kirjeldus: erinev toimemehhanism kui vismutsubsalitsülaadil. Opioid-motiilsuse modulaator, mis toimib soolestiku μ-retseptoritel ja kõrvaldab tõhusalt mittenakkusliku kõhulahtisuse sümptomeid, seda just varssadel. Kasutatakse sageli koos loperamiidiga. Loperamiidi toimemehhanismiga sarnane toimemehhanism tugevdab koostoime mõju.
                              
                           
                                 Loperamiid
                              
                              
                                 Eesmärk: varssade kõhulahtisuse ravi.
                                 Kindlaksmääratud alternatiivid: vismutsubsalitsülaat.
                                 Konkreetsete eeliste kirjeldus: erinev toimemehhanism kui vismutsubsalitsülaadil. Opioid-motiilsuse modulaator, mis toimib soolestiku μ-retseptoritel ja kõrvaldab varssadel esinevaid mittenakkusliku kõhulahtisuse sümptomeid tõhusamalt kui muud ained. Kasutatakse sageli koos kodeiiniga. Kodeiini toimemehhanismiga sarnane toimemehhanism tugevdab koostoime mõju.
                              
                           
                                 Metoklopramiid
                              
                              
                                 Eesmärk: operatsioonijärgse soolesulguse ravi.
                                 Kindlaksmääratud alternatiivid: betanekool, erütromütsiin.
                                 Konkreetsete eeliste kirjeldus: metoklopramiid on asendatud bensamiid, millel on mitmeid toimemehhanisme: 1) ta on dopamiiniretseptorite antagonist; 2) ta suurendab atsetüülkoliini vabanemist kolinergilistest neuronitest ja 3) tal on adrenergiline blokeeriv toime. Metoklopramiid aitab tõhusalt taastada mao ja soolte koordinatsiooni pärast operatsiooni ning vähendab mao refluksi kogumahtu, määra ja kestust. Metoklopramiid on prokineetiline ravim, mis toimib peamiselt seedekulgla proksimaalses osas. On tõestatud, et nii betanekooli kui ka metoklopramiidi kasutamine operatsioonijärgse soolesulguse ravis annab häid tulemusi.
                              
                           
                                 Fenoksü-bensamiin
                              
                              
                                 Eesmärk: kõhulahtisuse ravi; koliit.
                                 Kindlaksmääratud alternatiivid: vismutsubsalitsülaat, fluniksiin.
                                 Konkreetsete eeliste kirjeldus: erinev toimemehhanism (alpha-1 antagonist ja antisekretsiooni agent) võrreldes muude lubatud raviviiside ja kodeiiniga. Mõjub väga hästi kõhulahtisuse ja koliidi sümptomite korral.
                              
                           
                                 Propanteliinbromiid
                              
                              
                                 Eesmärk: antiperistaltiline.
                                 Kindlaksmääratud alternatiivid: atropiin ja lahjendatult, rektaalselt klistiirina manustatav lidokaiin.
                                 Konkreetsete eeliste kirjeldus: propanteliinbromiid on antikolinergiliste omadustega sünteetiline kvaternaarne ammooniumiühend, mis piirab mao ja soolte motoorikat ja spasme ning vähendab maohappe eritumist. Samuti piirab see atsetüülkoliini toimet parasümpaatilise närvisüsteemi postganglionaarsetes närvilõpmetes. Toime sarnaneb atropiini toimega, kuid kestab kauem (kuus tundi). Propanteliinbromiid on oluline ravivõimalus peristaltika vähendamisel, et vältida rektaalseid rebendeid rektaalse palpatsiooni ajal või uurida ja ravida potentsiaalseid rektaalseid rebendeid juhul, kui lidokaiini klistiiri tõhus läbiviimine on raske.
                              
                           
                                 Ranitidiin
                              
                              
                                 Eesmärk: maohaavandite profülaktika vastsündinud varssadel.
                                 Kindlaksmääratud alternatiivid: omeprasool.
                                 Konkreetsete eeliste kirjeldus: erinev toimemehhanism kui omeprasoolil. Veenisisene manustamisviis tagab parema toime võrreldes kõigi teiste haavandivastaste ravimitega, mida tuleb manustada suu kaudu. Veenisisese ranitidiinpreparaadi kasutamine on oluline varssade puhul, kellel puudub sooletegevus (st varssade puhul, kellel haavandi tekke oht on eriti suur).
                              
                           
                                 Sukralfaat
                              
                              
                                 Eesmärk: maohaavandite profülaktika vastsündinud varssadel.
                                 Kindlaksmääratud alternatiivid: omeprasool.
                                 Konkreetsete eeliste kirjeldus: erinev toimemehhanism kui omeprasoolil ja väga väärtuslik abivahend maohaavandite profülaktikas. Ainulaadne toimemehhanism (kleebib limaskesta külge) tagab kahjustuse füüsilise stabiliseerimise.
                              
                           
                                 
                                    Rabdomüolüüs
                                 
                              
                           
                                  
                              
                              
                                 Dantroleennaatrium
                              
                              
                                 Eesmärk: rabdomüolüüsi ravi. Pahaloomulise hüpertermia ravi anesteesia ajal.
                                 Kindlaksmääratud alternatiivid: fenütoiin.
                                 Konkreetsete eeliste kirjeldus: dantroleen avaldab lihaseid lõõgastavat toimet, toimides otse lihasele ja piirates kaltsiumi vabanemist sarkoplasmaatilisest retiikulumist, ning põhjustab seeläbi erutuse-kontraktsiooni paaristoimimise katkestuse. On leitud, et nii fenütoiin kui ka dantroleennaatrium annavad tulemusi rabdomüolüüsi korduvate vormide ravimisel.
                              
                           
                                 
                                    Mikroobivastased ained
                                 
                              
                           
                                 
                                    Klebsiella spp. nakkused
                                 
                              
                              
                                 Tikartsilliin
                              
                              
                                 Eesmärk: Klebsiella spp. nakkuste ravi.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: spetsiaalne antibiootikum Klebsiella spp. nakkuste raviks.
                              
                           
                                 
                                    Rhodococcus equi nakkused
                                 
                              
                              
                                 Asitromütsiin
                              
                              
                                 Eesmärk: Rhodococcus equi nakkuste ravi.
                                 Kindlaksmääratud alternatiivid: erütromütsiin.
                                 Konkreetsete eeliste kirjeldus: tavapärane ravi koos rifampitsiiniga, mida varsad taluvad paremini kui erütromütsiini.
                              
                           
                                 Rifampitsiin
                              
                              
                                 Eesmärk: Rhodococcus equi nakkuste ravi.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: Rhodococcus equi ravi koos erütromütsiini või asitromütsiiniga. Ravi eelistatuima valiku kohaselt.
                              
                           
                                 
                                    Septiline artriit
                                 
                              
                              
                                 Amikatsiin
                              
                              
                                 Eesmärk: septilise artriidi ravi.
                                 Kindlaksmääratud alternatiivid: gentamitsiin või muud aminoglükosiidid.
                                 Konkreetsete eeliste kirjeldus: varsad taluvad seda paremini kui gentamitsiini või muid aminoglükosiide.
                              
                           
                                 
                                    Hingamisteede ravimid
                                 
                              
                           
                                  
                              
                              
                                 Ambroksool
                              
                              
                                 Eesmärk: surfaktandi stimuleerimine enneaegsetel varssadel.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: alternatiivid puuduvad.
                              
                           
                                 Budesoniid
                              
                              
                                 Eesmärk: kortikosteroidi inhaleerimine allergilise kopsuhaiguse ravis.
                                 Kindlaksmääratud alternatiivid: beklometasoon.
                                 Konkreetsete eeliste kirjeldus: kortikosteroidi manustamine inhaleerimise teel põhjustab vähem adrenokortikaalsupressiooni ja pärast ravi lõppu taastuvad normaalsed funktsioonid kiiremini; süsteemseid kõrvaltoimeid on vähem kui süsteemse kortikosteroidravi korral, sest süsteemne absorbeerimine on piiratud. Inhaleerimisel on võimalik anda ravimit väiksemas koguses ja manustada kõrge kontsentratsiooniga toimeainet lokaalselt, seega on tõhusus suurem. Eriti kasulik haiguse leebemate vormide ja pikaajalise stabiliseeriva ravi korral. On vaja ka täiendavaid tugevamatoimelisi aineid, millel on pikem toimeaeg kui beklometasoonil, et tiitrida ravimi doos vastavalt kliinilisele mõjule ja tagada haiguse optimaalne kontroll. Budesoniidi toime on tugevuselt beklometasooni ja flutikasooni vahepeal.
                              
                           
                                 Flutikasoon
                              
                              
                                 Eesmärk: kortikosteroidi inhaleerimine allergilise kopsuhaiguse ravis.
                                 Kindlaksmääratud alternatiivid: beklometasoon.
                                 Konkreetsete eeliste kirjeldus: kortikosteroidi manustamine inhaleerimise teel põhjustab adrenokortikaalsupressiooni ja pärast ravi lõppu on taastumine kiire; süsteemseid kõrvaltoimeid on vähem kui süsteemse kortikosteroidravi korral, sest süsteemne absorbeerimine on piiratud. Inhaleerimine võimaldab manustada kõrge kontsentratsiooniga toimeainet lokaalselt, seega on tõhusus suurem. Eriti kasulik haiguseleebemate vormide ja pikaajalise stabiliseeriva ravi korral. On vaja ka täiendavaid tugevamatoimelisi aineid, millel on pikem toimeaeg kui beklometasoonil, et tiitrida ravimi doos vastavalt kliinilisele mõjule ja tagada haiguse optimaalne kontroll. Flutikasoon on 50 % tugevama toimega kui beklometasoon ja tal on pikem poolestusaeg (6 tundi versus 2,8 tundi), seega on ta sobivam tõsisema kahjustuse või ravile raskesti alluvatel juhtudel.
                              
                           
                                 Ipratroopiumbromiid
                              
                              
                                 Eesmärk: bronhide laienemine.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: antikolinergiline toime. Vajalik ravivõimalus, sest on mõnedel juhtudel β-agonistidest tulemuslikum.
                              
                           
                                 Oksümetasoliin
                              
                              
                                 Eesmärk: ninaturse ravi.
                                 Kindlaksmääratud alternatiivid: fenüülefriin.
                                 Konkreetsete eeliste kirjeldus: tugevate vasokonstriktiivsete omadustega α-adrenoretseptori agonist, mida eelistatakse fenüülefriinile selle pikema toime tõttu.
                              
                           
                                 
                                    Algloomavastased ravimid
                                 
                              
                           
                                  
                              
                              
                                 Isometamiidium
                              
                              
                                 Eesmärk: (algloomade põhjustatud) hobuste entsefalomüeliidi ravi.
                                 Kindlaksmääratud alternatiivid: pürimetamiin.
                                 Konkreetsete eeliste kirjeldus: mõnikord ei allu haigus pürimetamiiniravile ja seepärast on vaja alternatiivi.
                              
                           
                                 Ponasuriil
                              
                              
                                 Eesmärk: (algloomade põhjustatud) hobuste müeliidi (Sarcocystis neurona) ravi.
                                 Kindlaksmääratud alternatiivid: isometamiidium, pürimetamiin.
                                 Konkreetsete eeliste kirjeldus: erinev toimemehhanism võrreldes muude lubatud ainetega, kasulik alternatiivse ravivormina, kui haigus ei allu muule ravile. Võib esineda mõningaid kõrvaltoimeid (kõhulahtisus), mida pürimetamiini/sulfonamiidi ravi puhul ei esine; kliiniliselt tõhusam kui isometamiidium ja pürimetamiin.
                              
                           
                                 Pürimetamiin
                              
                              
                                 Eesmärk: (algloomade põhjustatud) hobuste entsefalomüeliidi ravi.
                                 Kindlaksmääratud alternatiivid: isometamiidium.
                                 Konkreetsete eeliste kirjeldus: koos sulfadiasiini-sulfoonamiidiga kasutades on edu tagatud vähemalt 75 % juhtudest.
                              
                           
                                 
                                    Silmaravimid
                                 
                              
                           
                                 
                                    Silmade haavandid
                                 
                              
                              
                                 Atsükloviir
                              
                              
                                 Eesmärk: silmade haavandite ravi (viirusevastane ravim). Paikne kasutamine.
                                 Kindlaksmääratud alternatiivid: idoksuridiin.
                                 Konkreetsete eeliste kirjeldus: atsükloviir ja idoksuridiin on osutunud haavandilise herpeskeratiidi ravis võrdselt tõhusaks.
                              
                           
                                 Idoksuridiin
                              
                              
                                 Eesmärk: silmade haavandite ravi (viirusevastane ravim). Paikne kasutamine.
                                 Kindlaksmääratud alternatiivid: atsükloviir.
                                 Konkreetsete eeliste kirjeldus: atsükloviir ja idoksuridiin on osutunud haavandilise herpeskeratiidi ravis võrdselt tõhusaks.
                              
                           
                                 
                                    Glaukoom
                                 
                              
                              
                                 Fenüülefriin
                              
                              
                                 Eesmärk: glaukoomi, pisaravoolu, ninaturse ja hüpersplenismi ravi.
                                 Kindlaksmääratud alternatiivid: tropikamiid (glaukoomi puhul), muudel juhtudel ei ole alternatiive kindlaks määratud.
                                 Konkreetsete eeliste kirjeldus: nii fenüülefriin kui ka tropikamiid on osutunud glaukoomi ravis võrdselt tõhusaks.
                              
                           
                                 Tropikamiid
                              
                              
                                 Eesmärk: glaukoomi ravi. Paikne kasutamine.
                                 Kindlaksmääratud alternatiivid: fenüülefriin.
                                 Konkreetsete eeliste kirjeldus: nii fenüülefriin kui ka tropikamiid on osutunud glaukoomi ravis võrdselt tõhusaks.
                              
                           
                                 Dorsolamiid
                              
                              
                                 Eesmärk: glaukoomi ravi. Paikne kasutamine.
                                 Kindlaksmääratud alternatiivid: latanoprost, timoloolmaleaat.
                                 Konkreetsete eeliste kirjeldus: konkreetne toime karboanhüdraasi inhibiitorina. Oluline ravivõimalus.
                              
                           
                                 Latanoprost
                              
                              
                                 Eesmärk: glaukoomi ravi. Paikne kasutamine.
                                 Kindlaksmääratud alternatiivid: dorsolamiid, timoloolmaleaat.
                                 Konkreetsete eeliste kirjeldus: konkreetne toime prostaglandiin F2α analoogina. Oluline ravivõimalus.
                              
                           
                                 Timoloolmaleaat
                              
                              
                                 Eesmärk: glaukoomi ravi. Paikne kasutamine.
                                 Kindlaksmääratud alternatiivid: dorsolamiid, latanoprost.
                                 Konkreetsete eeliste kirjeldus: konkreetne toime mitteselektiivse beeta-adrenoretseptorite blokaatorina; tekitab vasokonstriktsiooni, mis omakorda põhjustab vesivedeliku tekke vähenemist. Oluline ravivõimalus.
                              
                           
                                 Tsüklosporiin A
                              
                              
                                 Eesmärk: immuunsupressiivne ravim, mida kasutatakse silma autoimmuunsete haiguste ravis.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: alternatiivid puuduvad.
                              
                           
                                 Ketorolak
                              
                              
                                 Eesmärk: silmavalu ja -põletiku ravi, mittesteroidne põletikuvastane ravim, silmatilgad, paikne kasutamine.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: kliinilised kogemused ketorolakiga on suuremad kui muude ainetega, mida võiks oluliste ainete nimekirja kanda.
                              
                           
                                 Ofloksatsiin
                              
                              
                                 Eesmärk: tavapäraselt kasutatavale oftalmilisele antibiootikumiravile mitte alluva silmapõletiku ravi.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: kliinilised kogemused ofloksatsiiniga on suuremad kui muude ainetega, mida võiks oluliste ainete nimekirja kanda. Võrreldes tavapäraselt kasutatava oftalmilise antibiootikumiraviga peaks ofloksatsiini kasutama varuvõimalusena üksikute juhtumite korral.
                              
                           
                                 Fluorestsiin
                              
                              
                                 Eesmärk: sarvkesta haavandite diagnoosimise vahend, paikne kasutamine.
                                 Kindlaksmääratud alternatiivid: Rose Bengal
                                 Konkreetsete eeliste kirjeldus: Rose Bengalil on teatud viirusevastane toime, samas kui fluorestsiin ei avalda viiruse paljunemisele märkimisväärset mõju. Seega võib Rose Bengali diagnostiline kasutamine enne viiruse kultiveerimist positiivse tulemuse välistada. Seepärast on fluorestsiin juhul, kui kavandatakse viiruse kultiveerimist, eelistatuim diagnoosimise vahend.
                              
                           
                                 Rose Bengal
                              
                              
                                 Eesmärk: sarvkesta varaste kahjustuste diagnoosimise vahend, paikne kasutamine.
                                 Kindlaksmääratud alternatiivid: fluorestsiin.
                                 Konkreetsete eeliste kirjeldus: Rose Bengal on eelistatuim diagnoosimise vahend sarvkesta kahjustuste väga varaseks kindlaksmääramiseks.
                              
                           
                                 
                                    Hüperlipeemia
                                 
                              
                           
                                  
                              
                              
                                 Insuliin
                              
                              
                                 Eesmärk: hüperlipeemia ravi kasutatuna koos glükoosiraviga, ainevahetushäirete diagnoosimine.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: alternatiivid puuduvad.
                              
                           
                                 
                                    Seenhaigused
                                 
                              
                           
                                  
                              
                              
                                 Griseofulviin
                              
                              
                                 Eesmärk: süsteemne seentevastane kasutamine. Pügaraigi ravi.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: oraalselt manustatuna avaldab griseofulviin tõhusat toimet Trichophyton’i, Microsporum’i ja Epidermophyton’i vastu.
                              
                           
                                 Ketokonasool
                              
                              
                                 Eesmärk: süsteemne seentevastane kasutamine. Seente tekitatud kopsupõletiku ja kuulmetõrve mükoosi ravi.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: kliinilised kogemused ketokonasooliga on suuremad kui muude ainetega, mida võiks oluliste ainete nimekirja kanda.
                              
                           
                                 Mikonasool
                              
                              
                                 Eesmärk: silma seenhaiguste ravi.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: paikne kasutamine haigel silmal, avaldab laiemat seentevastast toimet ja/või ärritab vähem kui muud seentevastased ained.
                              
                           
                                 Nüstatiin
                              
                              
                                 Eesmärk: pärmseente tekitatud silmade ja genitaaltrakti nakkuste ravi.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: konkreetne toime pärmseente tekitatud nakkuste vastu.
                              
                           
                                 
                                    Piltdiagnostika
                                 
                              
                           
                                  
                              
                              
                                 Radiofarmatseut Tc99 m
                              
                              
                                 Eesmärk: stsintigraafia.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: kõige tundlikum piltdiagnostika vahend, millega saab määrata kindlaks varases staadiumis luupatoloogiat ning luumurde – täpsem kui radiograafia. Võimaldab kvantifitseerida ja pildistada piirkondi, mis ei allu radiograafiale. Oluline piltdiagnostika tehnika, mis kindlustab hobuste heaolu säilimise, sest aitab vigastusi varakult tuvastada ja katastroofilisi luumurde vältida. Tc99 m lühike poolestusaeg (6,01 tundi) aitab hobusel tuvastava radioaktiivsuse kiiresti (< 72 tunni jooksul) kõrvaldada.
                              
                           
                                 
                                    Mitmesugused ravimid
                                 
                              
                           
                                  
                              
                              
                                 Karbaamasepiin
                              
                              
                                 Eesmärk: pearaputamise sündroom.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: karbamasepiin toimib antikonvulsandina, mis blokeerib naatriumi kanalid. Kasutatakse peamiselt kolmiknärvi neuralgia (pearaputamise sündroom) raviks või selle diagnoosi kinnitamisel.
                              
                           
                                 Tsüproheptadiin
                              
                              
                                 Eesmärk: pearaputamise sündroom.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: hobused, kellel ilmnevad footilise pearaputamise tundemärgid, alluvad hästi antihistamiinide rühma kuuluva tsüproheptadiini ravile. Lisaks antihistamiinile omasele toimele, on tsüproheptadiinil antikolinergiline toime ja ta on 5-hüdroksütrüptamiini (serotoniini) antagonist. Käitumisvaevused kaovad tavaliselt 24 tunni jooksul pärast tsüproheptadiini ravi alustamist ja sageli on lõplik ravitulemus käes 24 tunni jooksul pärast ravi katkestamist. Muud antihsitamiinid ei ole pearaputamise nähtude kõrvaldamiseks sobivad.
                              
                           
                                 Domperidoon
                              
                              
                                 Eesmärk: märade agalaktia.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: dopamiini antagonist, mis suurendab prolaktiini teket.
                                 Oksütotsiin ei ole sobiv alternatiiv, sest see paneb piima voolama, mitte ei suurenda piima teket, mis on domperidooniravi eesmärk. Lisaks sellele võib oksütotsiin suurtes kogustes kasutatuna põhjustada kõhuvalu.
                              
                           
                                 Gabapentiin
                              
                              
                                 Eesmärk: neuropaatiline valu.
                                 Kindlaksmääratud alternatiivid: buprenorfiin, fentanüül, morfiin ja petidiin.
                                 Konkreetsete eeliste kirjeldus: erinev toimemehhanism ja erinev toimimiskoht kui teistel lubatud alternatiivsetel ainetel. GABA-sarnane aine, mis blokeerib kaltsiumi kanalid ja takistab uute sünapside teket. Neuropaatilise valu uudne ravi, mille puhul on tõendatud, et arvatavasti aitab ravim suurendada kliinilist toimet neuropaatiast tingitud valu (näiteks jalavalu, laminiidi või kõhuvalu) vähendamisel.
                              
                           
                                 Hüdroksüetüül-tärklis
                              
                              
                                 Eesmärk: kolloidne vere- ja plasmamahu asendamine.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: praktiline ja lihtsalt kättesaadav alternatiiv verele või plasmale.
                              
                           
                                 Imipramiin
                              
                              
                                 Eesmärk: farmakoloogiliselt esile kutsutud ejakulatsioon ejakulatsioonihäiretega täkkudel.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: alternatiivid puuduvad.
                              
                           
                                 Türeotropiini vabastajahormoon
                              
                              
                                 Eesmärk: diagnostiline aine, mida kasutatakse kilpnäärme ja ajuripatsi haiguste kindlaksmääramiseks.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: alternatiivid puuduvad.
                              
                           
                                 Baariumsulfaat
                              
                              
                                 Eesmärk: radiograafiline kontrastaine, mida kasutatakse söögitoru ning mao ja soolte kontrastuuringutes.
                                 Kindlaksmääratud alternatiivid: alternatiive ei ole kindlaks määratud.
                                 Konkreetsete eeliste kirjeldus: alternatiivid puuduvad.
                              
                           
                                 Ioheksool
                              
                              
                                 Eesmärk: radiograafiline kontrastaine, mida kasutatakse alumiste kuseteede uuringutes, artrograafias, müelograafias, stsinti- või fistulograafias ja dakrüotsüstograafias.
                                 Kindlaksmääratud alternatiivid: jopamidool.
                                 Konkreetsete eeliste kirjeldus: mitteioonne madala osmolaalsusega kontrastaine. Ioheksool ja jopamidool on võrdselt aktsepteeritavad.
                              
                           
                                 Jopamidool
                              
                              
                                 Eesmärk: radiograafiline kontrastaine, mida kasutatakse alumiste kuseteede uuringutes, artrograafias, müelograafias, stsinti- või fistulograafias ja dakrüotsüstograafias.
                                 Kindlaksmääratud alternatiivid: ioheksool.
                                 Konkreetsete eeliste kirjeldus: mitteioonne madala osmolaalsusega kontrastaine. Ioheksool ja jopamidool on võrdselt aktsepteeritavad.”